สะเด็ดน้ำ?
*วันนี้ “โมนิก้า” ขออนุญาตจั่วหัวบทสนทนาพูดคุยกันแบบตรง ๆ เพื่อสื่อสารกับมิตรสหายทั่วราชอาณาจักรตลาดหุ้นว่า การเด้งขึ้นอย่างร้อนแรงก่อนจะมาปิดที่ 1,664.26 จุด บวกไป 24.72 จุด ด้วยมูลค่าการซื้อขาย 6 หมื่นล้านบาท มันเป็นแรงซื้อที่แท้จริงของการกลับเข้ามาลงทุนใช่ไหม? และเป็นการรีบาวด์เพื่อทำกำไรในระยะสั้นหรือเปล่า? จึงต้องพูดถึงเรื่องนี้เพื่อทำให้แฟนคลับมองเห็นความเสี่ยงในอนาคตได้ชัดขึ้นกว่าเดิมไงล่ะคะ
20 มิ.ย. 2561

เจาะกระดาน : โมนิก้าและทีมงาน
*วันนี้ “โมนิก้า” ขออนุญาตจั่วหัวบทสนทนาพูดคุยกันแบบตรง ๆ เพื่อสื่อสารกับมิตรสหายทั่วราชอาณาจักรตลาดหุ้นว่า การเด้งขึ้นอย่างร้อนแรงก่อนจะมาปิดที่ 1,664.26 จุด บวกไป 24.72 จุด ด้วยมูลค่าการซื้อขาย 6 หมื่นล้านบาท มันเป็นแรงซื้อที่แท้จริงของการกลับเข้ามาลงทุนใช่ไหม? และเป็นการรีบาวด์เพื่อทำกำไรในระยะสั้นหรือเปล่า? จึงต้องพูดถึงเรื่องนี้เพื่อทำให้แฟนคลับมองเห็นความเสี่ยงในอนาคตได้ชัดขึ้นกว่าเดิมไงล่ะคะ
*เนื่องจากตัวแปรที่เห็นกันแจ่มแจ้งแดงแจ๋ในคราวนี้เป็นเรื่องของเงินไหลออก จู่ ๆ เม็ดเงินดังกล่าวจะย้อนกลับเข้ามาลงทุนในตลาดหุ้นไทยแบบเต็มเม็ดเต็มหน่วย “โมนิก้า” มองเป็นเรื่องที่เพ้อฝันมากเกินไปหน่อยสำหรับภาวะตลาดหุ้นเช่นนี้ เดี๊ยนถึงต้องถามย้ำเป็นครั้งที่ 2 ว่า แรงเทขายสะเด็ดน้ำจริงไหม? เพราะมันไม่มีอะไรมาการันตีเรื่องดังกล่าวจะเป็นจริงนะซี
*เมื่อทุกอย่างยังไม่มีอะไรแน่นอน บวกกับการวิ่งกลับขึ้นมาบวกเป็นเพียงเรื่องเทคนิค “โมนิก้า” ย่อมไม่วางใจกับสิ่งที่เกิดขึ้นในเวลานี้ รวมทั้งยังรู้สึกเป็นกังวลกับสิ่งที่จะเกิดขึ้นในอนาคต โดยเฉพาะประเด็นกำไรในไตรมาส 2 จะออกมาดีขนาดไหน? เพราะเท่าที่ซาวด์เสียงจากบรรดาเพื่อนฝูงที่ทำธุรกิจระดับกลางถึงระดับล่าง ผลงานในงวดนี้ไม่ค่อยจะสู้ดีสักเท่าไหร่?..วันนี้ถึงต้องเคาะขวาสั้น ๆ เพื่อรอดูสถานการณ์ไปพลาง ๆ ก่อนเจ้าค่ะ
*เหมือนกับการวิ่งขึ้นของ PTT ก่อนจะมาปิดที่ระดับ 48.75 บาท บวกไป 1 บาท หรือขึ้นไป 2% ด้วยมูลค่าการซื้อขาย 5.36 พันล้านบาท “โมนิก้า” มองเป็นการซื้อกลับไม้แรกที่ทำให้สถานการณ์ของหุ้นไม่แย่ไปกว่าเดิม ถ้าจะให้ดีกว่าเดิมต้องมีไม้ 2 ไม้ 3 และไม้ 4 ตามหลังมาแบบต่อเนื่อง โมเมนตัมของหุ้นก็จะแจ่มขึ้นอย่าบอกใครเชียว วันนี้จึงต้องจับตาดูว่า จะมีช็อตซื้อหนัก ๆ อีกหรือเปล่า?
*เช่นเดียวกับในรายของปูนใหญ่ SCC กระชากขึ้นมายืนปิดที่ 420 บาท บวกไป 10 บาท หรือขึ้นไป 2.40% ด้วยมูลค่าการซื้อขาย 2.24 พันล้านบาท เดี๊ยนกล้าฟันธงทันทีว่า นี่เป็นการซื้อกลับของบรรดากองทุนตัวแสบ จึงต้องจับตาดูท่าทีการขยับตัวของหุ้นวันนี้มากเป็นพิเศษ เพราะมันหมายถึงเกมจบภายในวันเดียว หรือมีช็อตตื่นเต้นเร้าใจให้เหล่ากองเชียร์ได้เฮกันต่อนะจ๊ะ
*อีกหนึ่งรายที่เข้าข่ายดังกล่าว “โมนิก้า” ขอพุ่งเป้าไปยังตัวทีเด็ด PTTGC เพื่อบอกเล่าเรื่องราวของหุ้นที่มีสตอรี่ growth เป็นแบ็กอัพให้แมงเม่าได้รู้ว่า เมื่อกองทุนไม่เล่นด้วย หุ้นก็ไหลลงอย่างที่เห็น แต่เมื่อใดที่กองทุนตะลุยซื้อ หุ้นก็เด้งดึ๋งในทันที เดี๊ยนถึงอยากให้แฟนคลับลองหันไปมองการวิ่งขึ้นมาปิดที่ 83.75 บาท บวกไป 4 บาท หรือขึ้นไป 5% ด้วยมูลค่าการซื้อขาย 2.43 พันล้านบาท มันใช่เหตุการณ์เหมือนที่เม้าท์ให้ฟังไหมเอ่ย?
*คล้ายกับการกลิ้งไปกลิ้งมาของ BDMS ช่วงก่อนหน้านี้เกิดจากอะไร หากมองในเชิงของปัจจัยพื้นฐานอันแข็งแกร่ง ผสานกับหุ้นเทรดอยู่ที่ระดับ P/E 33 เท่าเป็นตัวยืนพื้น “โมนิก้า” ย่อมมองหุ้นตัวนี้ยังมีแก๊ปให้เล่นกันอีกพักใหญ่ ๆ จึงไม่วอรีกับภาพของการเล่นหุ้นในระยะยาว แต่ที่เป็นกังวลคือภาพของหุ้นในระยะสั้น ซึ่งมักจะติดแนวต้านที่ซอยถี่ยิบเป็นประจำ (ยอดเดิม 27 บาท) จึงต้องถามใจนักเล่นดูว่า การขึ้นมาปิดที่ 25.50 บาท บวกไป 1.50 บาท หรือขึ้นไป 6.25% ด้วยมูลค่าการซื้อขาย 1.46 พันล้านบาท ยังเป็นจังหวะตามน้ำอยู่หรือเปล่า?
*ไหน ๆ เม้าท์ถึงเรื่องกล้าได้กล้าเสียขึ้นมาทั้งที “โมนิก้า” ขอให้แฟนคลับหันมามองหุ้น MINT เพื่อเตือนความทรงจำเกี่ยวกับภาระหนี้สินที่มากมายท่วมหัว มีผลทำให้ตัวเลขกำไรในอนาคตไม่เข้าเป้าหรือเปล่า?  และประเด็นดังกล่าวจะเป็นการตอบโจทย์ให้นักเล่นเคาะขวาตามในวันนี้ รวมทั้งการขึ้นมาปิดที่ 34 บาท บวกไป 0.75 บาท หรือขึ้นไป 2.25% ด้วยมูลค่าการซื้อขาย 725 ล้านบาท มีความสัมพันธ์กับเรื่องดังกล่าวแค่ไหนด้วยนะคะ
*หากมองตัวอย่างดังกล่าวไม่ออก “โมนิก้า” ขอให้แฟนคลับพุ่งเป้าไปยังหุ้นปลากระป๋องออนไลน์ TU ซึ่งในอดีตเคยเป็นดาวรุ่งพุ่งแรงที่ทุกคนเอ่ยถึงเป็นประจำ แต่ทันทีที่ผลงานไม่เป็นไปตามที่หลายคนมองไว้ จึงกลายเป็นดาวร่วงที่ไม่ค่อยมีคนพูดถึงสักเท่าไหร่ ล่าสุดเดี๊ยนเห็นราคาหุ้นกองอยู่ที่ 16.80 บาท ลบไป 0.30 บาท หรือลงไป 1.75% ด้วยมูลค่าการซื้อขาย 206 ล้านบาท ทั้งที่ตลาดหุ้นบวกเขียวปี๋..มันคืออะไรเหรอคะ
*เม้าท์ถึงเรื่องที่ต้องคิดขึ้นมาปุ๊บ “โมนิก้า” ต้องหันมามองหุ้นน้องใหม่ถอดด้ามอย่างหุ้น DOD ขึ้นมาในทันที เพราะสเต็ปการเล่นเที่ยวนี้แจกเงินให้ทุกคนได้รับทรัพย์กันอย่างถ้วนหน้า ซึ่งขึ้นอยู่กับใครจะได้มากได้น้อยก็เป็นอีกเรื่องหนึ่ง แต่ที่เห็นชัดในเที่ยวนี้คือ หุ้นเปิดเบา ๆ ด้วยการขึ้นไปยืน 10.60 บาท เมื่อเทียบกับราคาไอพีโอที่ระดับ 9.30 บาท หลายคนคงมองได้แค่นี้ พอผ่านไปสักระยะกลับมีมือที่มองไม่เห็นเข้ามาไล่ราคาหุ้นอย่างช้า ๆ ก่อนทะยานขึ้นมาปิดที่ 14.70 บาท บวกไป 5.40 บาท หรือขึ้นไป 58% ด้วยมูลค่าการซื้อขาย 3.89 พันล้านบาท มันเป็นเกมที่ต้องตามไปดูอีกวันอย่างแน่นอนพะยะค่ะ